
Hogyan tisztítsuk meg helyesen a szezonális gyümölcsöket és zöldségeket? Ebben segít a Nébih
A nyár közeledtével egyre több és változatosabb szezonális zöldség és gyümölcs kerül a boltokba, piacokra. A szezonalitás mellett érdemes odafigyelni az élelmiszerbiztonsági szempontokra és a termények alapos tisztítására is. A Nemzeti Élelmiszerlánc-biztonsági Hivatal (Nébih) Oktatási Programja a zöldségek és gyümölcsök alapos tisztításához gyűjtött össze egyszerű és praktikus tanácsokat. 
A tavaszi és kora nyári időszakban bőséges választékban elérhetőek a szezonális zöldségek és gyümölcsök. Ilyenkor kerül a piacokra többek között a földieper, a póréhagyma, a főzőtök, a friss zöld levelesek és számos gyökérzöldség.
A nyers termények felületén természetes módon előfordulhatnak szennyeződések, például föld, homok vagy akár növényvédőszer-maradványok. A zöldségek és gyümölcsök alapos és megfelelő tisztításához érdemes betartani néhány alapelvet. Nem szükséges a terményeket már a vásárlás után megmosni, célszerű ezt közvetlenül a felhasználás előtt megtenni. Így tovább eltarthatók maradnak, hiszen nem távolítjuk el idő előtt a természetes védőrétegüket. A zöldségeket és gyümölcsöket tiszta, folyó víz alatt öblítsük le.
A leveles zöldségeket – mint a saláta vagy a spenót – levelekre bontva ajánlott megmosni, beáztatni, majd folyó víz alatt újra megmosni, hogy a levelek közé szorult homokot és egyéb szennyeződéseket is eltávolítsuk. A földdel érintkező, réteges felépítésű zöldségeket (például a póréhagymát) is érdemes beáztatni, majd rétegekre szedve megtisztítani. Szintén hasznos a brokkoli és a karfiol áztatása, mivel így a rózsák közé bújt apró rovarok és szennyeződések könnyebben eltávolíthatók. Az alapos tisztítás érdekében a keményebb héjú zöldségeket – például a burgonyát, a répát vagy az uborkát – érdemes megdörzsölni, akár egy erre a célra szolgáló kefével. 
A bogyós gyümölcsök (például szamóca, málna) érzékeny, puha állománya miatt kíméletes, de alapos tisztítást igényelnek. Érdemes közvetlenül fogyasztás előtt, hideg folyó víz alatt leöblíteni, kerülve a hosszabb áztatást, mivel az rontja a minőségét. A sérült vagy penészes szemeket válogassuk ki, mivel ezek a többi gyümölcs romlását is felgyorsíthatják. Mosást követően a bogyós gyümölcsöket papírtörlőre vagy tiszta konyharuhára helyezve érdemes óvatosan lecsepegtetni és megszárítani.
Az idényjellegű zöldségek és gyümölcsök nemcsak ízletesebbek és zamatosabbak, hanem tápanyagtartalmuk is magasabb, emellett fenntarthatósági szempontból is kedvezőbb a fogyasztásuk. Érdemes tehát minél több helyi és szezonális alapanyagot beépíteni a mindennapi étkezésbe.
További információk elérhetőek a Nébih Oktatás holnapján: https://nebihoktatas.hu/

